**Rozprávkový les**

Pod takýmto zázračným názvom zorganizovala pani vychovávateľka Soňa Luteránová so svojimi štvrtákmi podujatie pre deti školského klubu detí. Deti z oddelenia Lienok, sa na podujatie výborne pripravili a dokázali svoju šikovnosť v organizovaní súťaží na jednotlivých stanovištiach. Ich mladší spolužiaci prechádzali so svojimi pani vychovávateľkami zázračným rozprávkovým lesom, v ktorom museli na každom stanovišti uhádnuť rozprávku a splniť zadané úlohy. A tak chlapci strieľali z luku ako Robin Hood, dievčatá sa zmenili na Popolušky a preberali fazuľku, tí šikovnejší liezli cez pavučinu ako Spider-Man, najhladnejší súťažili v jedení perníkov v úlohe Janka a Marienky alebo sa zmenili na Toma a Jerryho s peknými namaľovanými fúzikmi. Najzaujímavejší bol však záver, kde zástupcovia oddelení hľadali poklad. Samozrejme, že ho všetky deti našli a s pokladom, keďže to boli sladké lízanky, sa podelili so svojimi spolužiakmi.

Všetky oddelenia strávili v lesíku zábavné a veselé popoludnie. Cestou späť deti pozorovali jesennú prírodu, zbierali prírodniny a niektoré mali šťastie a zazreli aj veveričku. Na druhý deň v škole bolo rušno. Deti rozprávali zážitky z lesíka, opisovali, ktoré súťaže na stanovištiach sa im najviac páčili a kreslili ako hľadali poklad.